  Майя Бывальцева Ижкарын Кунпуш ужъёсъя министерстволэсь молекулярно-генетической эскеронъёсъя лабораторизэ усьтӥзы. Ужрад 7-тӥ шуркынмонэ ортчиз, ивортэ Удмуртиысь МВД-лэнпресс-службаез. Таӵе лабораториез кылдытон сярысь юан элькунын нырысьсэ ӝутэмын вал 2006-тӥ арын. Соку ужкагазъёсты дасязы, радлыкез соглаштӥзы. Но малпанэз улонэ пыӵатыны люкетӥз 2008-тӥ арын кылдэм кризис. Ужпум тужгес лэчыт султӥз 2013-тӥ арын, Приволжск федерал округын, озьы ик Удмуртиын, кӧня ке пересь кышномуртъёсты вием бере. Удмуртиысь кунпуш ужъёсъя министрлэсь ужъёссэ огдырлы быдэсъясь Олег Мальцев верамъя, со йыружъёсъя ДНК-ез эскерыны кулэ вал, сое лэсьтоно луиз Казаньын, Уфаын но Москваын. Ӧнерчиослэн верамзыя, ДНК лаборатория троссэ секыт йыружъёсты вакчи дыр куспын сэрттыны-пертчыны юрттоз. Тегъёс: Науканотехника Ижкар МВД Удмуртия  